ทุเรียนใกล้สุก เก็บผลผลิตได้ มิจฉาชีพแอบขโมย เจ้าของสวนต้องเฝ้าระวังใกล้ชิด
ในช่วงนี้ทุเรียนของชาวสวนเมืองจันท์เริ่มให้ผลผลิต ทยอยเก็บเกี่ยวได้ แต่ก็ไม่วายมีมิจฉาชีพแอบเข้ามาขโมยทุเรียนของชาวสวนไปขาย หรือที่เรียกกันในวงการว่า เพลี้ยกระสอบ นางจำเนียร คชาบาล อายุ 68 ปี เจ้าของสวนทุเรียนพันธุ์หมอนทอง  ในพื้นที่บ้านหนองบัว ตำบลเขาวัว พลอยแหวน อำเภอท่าใหม่ จังหวัดจันทบุรี บอกว่า ในช่วงค่ำคืนที่ผ่านมาได้มีคนร้ายมาแอบขโมยตัดทุเรียนพันธุ์หมอนทองที่สวนอยู่ริมทางไปหลายลูก มารู้ตัวช่วงสายที่เดินสำรวจสวนทุเรียนพบว่า ถูกคนร้ายขโมยตัดไปแล้ว ทุเรียนของตนนั้น ได้มีการโยงลูกไว้เป็นอย่างดีและเปอร์เซ็นต์แป้ง น้ำตาล จากการคำนวณเวลาติดดอกยังไม่แก่ดี แต่ลูกใหญ่เลยเป็นที่สะดุดตา คาดว่าคนร้ายอาจคิดว่าทุเรียนสุกแล้ว จึงได้มาขโมยตัดไป รู้สึกเสียดาย แต่หลังจากนี้เพื่อป้องกันการก่อเหตุขโมยซ้ำตนจึงได้เดินสายไฟ ติดไฟส่องสว่างและจ้างคนงานมากางเต็นท์นอนเฝ้าทุเรียน รวมทั้งจะมีการติดกล้องวงจรปิดในจุดเสี่ยง มีรถวิ่งผ่านเข้าออก เพาะสวนของตนอยู่ติดถนน ทางเชื่อมต่อหมู่บ้านอื่น อย่างไรก็ตาม ทางพลตำรวจตรี จรัล จิตเจือจุล รองผู้บัญชาการตำรวจภูธรภาค 3  รักษาราชการแทนผู้บังคับการตำรวจภูธรจังหวัดจันทบุรี ได้สั่งการให้เจ้าหน้าที่ตำรวจ  ทุก สภ.จัดชุดตรวจเคลื่อนที่เร็วออกตรวจตรา ระวังมิจฉาชีพตามสวนต่างๆ โดยเฉพาะสวนผลไม้ที่มีพื้นที่ติดเส้นทางคมนาคม เพื่อป้องกันชาวสวนถูกขโมยผลผลิต รวมทั้งกำนัน – ผู้ใหญ่บ้าน ผู้นำชุมชนก็ได้จัดชุดเฝ้าระวังในหมู่บ้านของตน หากพบคนแปลกหน้าเข้ามาในพื้นที่ก็จะจับตามองเป็นพิเศษ